Document ID: 32011D0418
Publication Date: 2011-07-14

Content:
DEĊIŻJONI TA’ IMPLIMENTAZZJONI TAL-KUMMISSJONI
tal-14 ta’ Lulju 2011
li temenda d-Deċiżjoni 2005/7/KE li tawtorizza metodu għall-klassifikazzjoni tal-karkassi tal-majjali f’Ċipru
(notifikata bid-dokument numru C(2011) 4996)
(It-test bil-Grieg biss huwa awtentiku)
(2011/418/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b’mod partikulari l-Artikolu 43(m), flimkien mal-Artikolu 4 tiegħu,
Billi:
(1)
Bid-Deċiżjoni tal-Kummissjoni 2005/7/KE (2), ġie awtorizzat l-użu ta’ metodu wieħed għall-klassifikazzjoni tal-karkassi tal-majjali f’Ċipru.
(2)
Minħabba li l-formola tal-metodu jeħtieġ li tiġi aġġornata wara li ilha tintuża kważi ħames snin minn meta ġiet approvata, Ċipru ddeċieda li jagħmel prova ġdida permezz ta’ żewġ strumenti, msejħin l-“HGP-4” u l-“Ultra FOM 300”.
(3)
Ċipru talab lill-Kummissjoni tawtorizza l-bidla tal-formola użata fil-metodu għall-klassifikazzjoni tal-karkassi tal-majjali msejjaħ il-“Hennessy Grading Probe (HGP 4)”, kif ukoll tawtorizza metodu ġdid u aġġornat li ma jinvadix għall-klassifikazzjoni tal-karkassi tal-majjali fit-territorju tiegħu (imsejjaħ “Ultra FOM 300”), u ppreżenta deskrizzjoni ddettaljata tal-prova tad-dissezzjoni, li tindika l-prinċipji li fuqhom jissejjes dak il-metodu, ir-riżultati tal-prova tad-dissezzjoni tiegħu u l-ekwazzjonijiet użati biex jiġi vvalutat il-perċentwali tal-laħam dgħif fil-protokoll li dwaru hemm dispożizzjoni fl-Artikolu 23(4) tar-Regolament tal-Kummissjoni (KE) Nru 1249/2008 tal-10 ta’ Diċembru 2008 li jistabbilixxi regoli dettaljati dwar l-implimentazzjoni tal-iskali tal-Komunità għall-klassifikazzjoni ta’ karkassi taċ-ċanga, tal-majjal, u tal-laħam tan-nagħaġ u r-rappurtar tal-prezzijiet tagħhom (3).
(4)
Eżami ta’ dik it-talba wera li l-kundizzjonijiet għall-awtorizzazzjoni ta’ dawk il-metodi ta’ klassifikazzjoni huma ssodisfati. Għalhekk, dawk il-metodi ta’ klassifikazzjoni għandhom jiġu awtorizzati f’Ċipru.
(5)
Għaldaqstant, id-Deċiżjoni 2005/7/KE għandha tiġi emendata kif xieraq.
(6)
Il-modifiki tal-apparat jew tal-metodi ta’ klassifikazzjoni m’għandhomx ikunu permessi, sakemm dawn ma jkunux awtorizzati b’mod espliċitu permezz ta’ Deċiżjoni tal-Kummissjoni.
(7)
Il-miżuri pprovduti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/7/KE għandha tiġi emendata kif ġej:
1.
L-Artikolu 1 għandu jinbidel b’dan li ġej:
“Artikolu 1
L-użu tal-metodi li ġejjin għall-klassifikazzjoni tal-karkassi tal-majjali skont il-punt 1 tat-Taqsima B.IV tal-Anness V għar-Regolament tal-Kunsill (KE) Nru 1234/2007 (*) f’Ċipru għandu jiġi awtorizzat:
-
l-apparat imsejjaħ ‘Hennessy Grading Probe (HGP 4)’ u l-metodi ta’ valutazzjoni marbutin miegħu, li d-dettalji tagħhom jinsabu fil-Parti I tal-Anness;
-
l-apparat imsejjaħ ‘Ultra FOM 300’ u l-metodi ta’ valutazzjoni marbutin miegħu, li d-dettalji tagħhom jinsabu fil-Parti II tal-Anness.
F’dak li għandu x’jaqsam mal-apparat imsejjaħ ‘Ultra FOM 300’, imsemmi fit-tieni inċiż tal-ewwel subparagrafu, wara li jitlesta l-kejl irid ikun jista’ jiġi vverifikat fuq il-karkassa li l-apparat kejjel il-valuri tal-kejl X1 u X2 fil-post li dwaru hemm dispożizzjoni fil-punt 3 tal-Parti II tal-Anness. L-immarkar korrispondenti tal-post tal-kejl irid isir fl-istess waqt li jsir il-kejl.
(*) ĠU L 299, 16.11.2007, p. 1.”" 						
2.
L-Anness għandu jinbidel bit-test mogħti fl-Anness għal din id-Deċiżjoni.
Artikolu 2
Din id-Deċiżjoni għandha tapplika mill-5 ta’ Settembru 2011 ’il quddiem.
Artikolu 3
Din id-Deċiżjoni hija indirizzata lir-Repubblika ta’ Ċipru.
Magħmul fi Brussell, l-14 ta’ Lulju 2011.

Metadata:
Eurovoc Level 1 Categories: 100160
100157
100158
100150
100161
Eurovoc Level 2 Categories: 100277
100283
100220
100282
100254
100271
100262
Eurovoc Level 3 Categories: 5283
494
122
2914
912
c_b2c019c8
2737
1845
All Eurovoc Categories: 2159
4692
5263
5989
6004
6263